Sâmbătă seară, pe când peste Timișoara se lăsa o ceață s-o tai cu cuțitul, la Hostel Costel începea să se-adune trupa de cititori FoodCrew care a pus la cale Seara de Găteală. Cum ne-am strâns cu toții și-am umplut bucătăria gazdelor noastre, fără a fi nevoie să facem vreo introducere, toți cei prezenți s-au pus de-ndată pe organizat echipe, negociat ordinea în care urmau să folosească cuptorul aragazului lui Dom’ Costel, împărțit sarcini și ustensile de gătit.

Pentru început, meniul:

ciocănele de pui la tavă cu sos de muștar Dijon și usturoi copt cu garnitură de cartofi natur cu morcovi și mărar proaspăt

mușchiuleț de porc umplut cu cârnați afumați și cașcaval, respectiv mușchiuleț de porc umplut cu ciuperci, șuncă, cașcaval și murături

legume (morcovi, fasole verde, ardei gras, broccoli, praz, varză de Bruxelles) la wok

sos tzatziki

salată verde și salată asortată

tort de cacao cu cremă de cocos și glazură de ciocolată amăruie (Bounty Chocolate Fall)

choux a la creme

Bineînțeles, lucrul nu ar fi putut începe fără o ținută adecvată, așa că cei care au intrat în prima linie a acțiunii s-au conformat.







Pentru că era nevoie să stea o vreme și la rece, tortul de cacao cu cremă de cocos (botezat de Sorin Bounty Chocolate Fall) a fost primul la care s-a început lucrul. Responsabil a fost Sorin, asistat de Nicoleta, nerăbdătoare să încerce rețeta.

Cei doi au pregătit mai întâi compoziția blatului…

… l-au așezat mai apoi în tava tapetată cu hârtie de copt…

… asta înainte ca gazda noastră Nico să dea atacul 🙂

Însiroparea blatului s-a dovedit a fi un procedeu de precizie medicală…

… a urmat apoi secționarea acestuia și adăugarea cremei de nucă de cocos…

… și nu în cele din urmă, adăugarea în cascadă a glazurii de ciocolată amăruie.

În paralel, s-a pregătit compoziția pentru choux a la creme, maestră de ceremonie fiind Naiada.

După ce a fost lăsată la rece aproximativ jumătate de oră, a venit momentul pentru a o pune în tavă și apoi la cuptor…

… de unde au ieșit minunățiile astea frumos crescute.

Munca fiind aproape încheiată la departamentul deserturi, s-a trecut la felurile pricipale: mușchiulețul umplut și ciocănelele de pui cu muștar Dijon. Pentru ciocănele am găsit repede și un donator.

Așadar, a urmat o sesiune de masaj cu muștar Dijon…

… și o baie revigorantă de bere blondă înainte de a fi date la cuptor.

După isprava cu ciocănelele, făcând cinste șorțului purtat, Pompiliu a trecut și la felierea mușchiulețului de pui sub privirile atente ale lui Kati.

După ce au fost frumos tranșat, mușchiulețul a fost preluat de Adi, care l-a făcut una cu tocătorul de lemn, de unde a preluat treaba Kati…

… care după ce a presărat cașcavalul, a adăugat și umplutura de ciuperci și șuncă pregătită mai devreme.

În cazul în care vă întrebați ce s-a întâmplat mai apoi cu mușchiulețul, acesta a fost legat fedeleș…

… și azvârlit în tavă.

A trebuit să așteptăm ceva până când cele două tăvi cu mușchiuleț și cea cu ciocănelele de pui au fost gata, însă ne-am ocupat timpul cu povești, cu jocuri în camera de chill-uială aflată imediat lână bucătăria lui Dom’ Costel, și mai spre finalul așteptării cu pregătirea salatelor, a sosului tzatziki și a legumelor la wok pentru care am avut nevoie de două wok-uri 🙂

Asta în timp ce Bronco își făcea poftă cu un Scooby snack.

În fine, toate felurile au fost așezate pe masă, iar de nu ar fi avut cineva prezența de spirit să facă câteva poze, nu am prea fi avut cu ce ne lăuda acum. Ca la un semn, câteva zeci de mâini s-au întins spre masă, câteva zeci de pași au început să tropăie pe scările hostelului, iar bucătăria a devenit neîncăpătoare.

Au fost prinse până și câteva prim-planuri cu farfuriile pe care s-au întâlnit mai multe din felurile pregătite de cititorii Food Crew la Seara de Găteală.

Încheiem cu deserturile: Choux a la creme și Bounty Chocolate Fall care au pus la grea încercare pe cei prezenți la ospăț și care nu au luat în calcul și minunățiile dulci pregătite la începutul serii.

Aceasta a fost versiunea editată a serii în care cititorii noștri ne-au arătat de ce sunt mereu solicitați la bucătărie de prietenii lor. Primul gând după această experiență foarte faină a fost organizarea unei noi Seri de Găteală la care să putem avea alături chiar mai mulți cititori. Cel mai probabil asta se va întâmpla însă după sărbătorile de iarnă, timp în care mai aveți însă șansa de a face destule poze bunătăților pe care le veți pregăti de Crăciun și Anul Nou 😉

Mulțumim lui Dom’ Costel – mare hostel, mare caracter! Mai multe imagini de la Seara de Găteală puteți găsi în albumul de pe pagina noastră de Facebook!